Diari Oficial de la Generalitat Valenciana


Sumari del DOGV 2961, del 01-04-1997 (1997/836318)

ORDRE de 26 de febrer de 1997, del conseller de Sanitat, complementària de la de 24 de març de 1995, que disposa la conversió dels serveis ordinaris d'urgència segons quede assignada la correlativa atenció continuada als equips d'Atenció Primària en funcionament.
-----------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/02/26/(3)/dof/vci/html**

### Dades del document

Número de DOGV
:   2961

Data del DOGV
:   01-04-1997

Secció del DOGV
:   DISPOSICIONS GENERALS

Número del document
:   1997/836318


Data del document
:   26-02-1997

Organisme emissor
:   Conselleria de Sanitat

Tipus de document
:   Ordre

Anàlisi jurídica

ORDRE de 26 de febrer de 1997, del conseller de Sanitat, complementària de la de 24 de març de 1995, que disposa la conversió dels serveis ordinaris d'urgència segons quede assignada la correlativa atenció continuada als equips d'Atenció Primària en funcionament.  
L'estat de la implantació del model d'atenció primària propugnat des de la Llei General de Sanitat i el desplegament del Pla director del Sistema d'Atenció Sanitària d'Urgències a la Comunitat Valenciana permeten efectuar la conversió dels serveis especials i ordinaris d'urgències (SEU, SOU) en què les seues funcions passen a incloure's en l'Atenció Continuada que simultàniament efectuaran els equips d'Atenció Primària en funcionament, i molt més pel fet que, de forma paral·lela i per al tractament de les urgències vitals, s'estan constituint els nous serveis d'Ajuda Mèdica Urgent (SAMU) i centres d'Informació i Coordinació d'Urgències (CICU).  
Pel que fa a la normativa, l'Ordre de 24 de març de 1995 conté les determinacions essencials del procés de reforma de l'assistència urgent, tot i que només esmenta els serveis Especials d'urgències (SAMU), per tal com donen cobertura a les grans ciutats i les àrees metropolitanes i la reforma es limita a aquest primer nivell. Quant als serveis ordinaris, cal, malgrat la previsió d'amortització de les places sanitàries continguda en la disposició addicional segona del Decret 114/1989, de 17 de juliol, disposar de determinacions relatives a la seus supressió i a la incorporació dels seus efectius en les noves estructures d'atenció de les urgències extrahospitalàries.  
A més, en l'estat actual de recol·locació dels efectius del model tradicional, per assolir una integració real del personal dels serveis d'urgències en el equips d'Atenció Primària i al mateix temps que es compensa l'assignació de recursos de diferent àmbit d'actuació, cal referir les ofertes a l'àrea de salut, o fins i tot a les limítrofes, en què es preste l'assistència d'urgència. S'adaptaria, al cap i a la fi, el marc geogràfic així definit a la finalitat pretesa d'efectuar la reconversió de les estructures mitjançant una reassignació oferida dels recursos, sense que es perjudiquen tampoc els drets de la resta del personal afecte, que disposa, a posterioritat a la inicial, d'una oferta continuada d'integració en els equips d'Atenció Primària (disposicions primera i segona del Decret 252/1994, de 7 de desembre, d'oferta de llocs de treball de caràcter sanitari i disposició addicional cinquena del Reial Decret 118/1991, de 18 de gener).  
En l'elaboració de aquesta ordre també s'han complit les prescripcions establides per l'article 34.2 de la Llei 9/1987, de 12 de maig, d'òrgans de representació, determinació de les condicions de treball i participació del personal al servei de les administracions públiques.  
Per tant, i fent ús de les atribucions que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE  
Article 1  
Com a complement de l'Ordre de 24 de març de 1995, en el marc del nou model sanitari introduït per la Llei General de Sanitat, de 25 d'abril de 1986, i la Llei 8/1987, de 4 de desembre, de creació del Servei Valencià de Salut, que desplegada per la seua banda el Pla director del Sistema d'Atenció Sanitària Urgent, aprovat per l'Acord del Govern Valencià de 13 de maig de 1991, s'acorda la reforma gradual dels serveis ordinaris d'urgències a la Comunitat Valenciana.  
Article 2  
La conversió dels diferents SOU es durà a terme de manera gradual, al ritme de la implantació correlativa del model d'Atenció Primària dissenyat en la normativa vigent, i que comprén l'assignació de l'atenció continuada en aquell nivell per substituir els serveis d'urgència en aquesta tasca.  
Article 3  
Aquesta reconversió implica, en el marc de la transformació de l'assistència urgent extrahospitalària que impulsa el Sistema d'Atenció Sanitària Urgent (SASU), les actuacions següents:  
1. L'oferta d'incorporació de determinat personal dels serveis d'urgència als equips d'Atenció Primària, de la següent manera: a) el personal fix sanitari dels serveis esmentats podrà incorporar-se a les vacants dels equips d'Atenció Primària del seu entorn, en els termes previstos reglamentàriament; b) l'oferta de la incorporació als equips d'Atenció Primària constituïts en l'àrea o les àrees limítrofes es realitzarà també al personal no sanitari titular de la categoria de zeladors.  
2. Respecte als SAMU de nova creació, s'hi procedirà en els següents termes: a) s'hi farà una oferta d'incorporació del personal sanitari titular procedent dels serveis d'urgències; b) mitjançant l'adscripció a aquests SAMU del personal no sanitari titular de la categoria de conductors.  
3. El personal que no opte per la integració continuarà prestant serveis en la zona bàsica de salut amb respecte a les seues condicions laborals de dret necessari, sota la dependència orgànica i funcional del coordinador d'equip d'Atenció Primària i director d'Atenció Primària corresponents.  
4. La transformació de la resta d'efectius en els serveis d'Ajuda Mèdica Urgent (SAMU), que són unitats de nova creació específicament concebudes per a l'atenció a les urgències vitals i emergències. El manteniment del personal interí en les noves places transformades no comportarà, de cap manera, cap modificació en el caràcter temporal de la seua vinculació inicial amb l'administració sanitària.  
Article 4  
Les ofertes d'integració al personal dels serveis d'urgència (SEU, SOU), s'adequaran al que preveuen aquesta ordre i les disposicions transitòries primera i segona del Decret 252/1994, de 7 de desembre, segons s'estableix a continuació:  
En primer lloc, i respecte al personal sanitari, quan s'hauran constituït els equips d'atenció primària, aquest personal dels serveis d'urgència (SEU, SOU) participarà, junt amb la resta dels efectius de salut en l'àmbit dels quals facen les seues funcions aquests equips, en l'oferta directa d'integració en aquells, segons detalla la disposició esmentada. No obstant això, en el cas que en una determinada zona de salut s'haja realitzat l'esmentada oferta d'integració, sense opció d'accés per al personal d'urgències (SEU, SOU), aquest podrà ser objecte d'ofertes singulars d'incorporació dels equips d'Atenció Primària de l'àmbit del seu entorn que es determine.  
A més, i com a conseqüència de la finalitat pretesa d'assignació oferida dels recursos en la forma més àmplia possible, el personal dels serveis d'urgència podrà sol·licitar la seua integració a través de l'oferta continuada, en els termes reglamentàriament previstos.  
Quant al personal no sanitari dels serveis d'urgència, les corresponents ofertes d'incorporació als equips d'Atenció Primària o SAMU podran realitzar-se conjuntament o separadament respecte a les del personal sanitari, segons convinga a l'administració sanitària.  
DISPOSICIONS TRANSITÒRIES  
Primera  
El conseller de Sanitat, mentre es duguen a terme els procediments d'integració del personal dels serveis d'urgència en els equips d'Atenció Primària i a fi de garantir la implantació de l'atenció continuada en aquests equips, podrà fer les adscripcions provisionals del personal que opte a aquests processos.  
Segona  
Mentre no haja culminat el procés de transformació dels actuals serveis d'urgència, que comprén la seua transformació en els dispositius d'atenció específica a les urgències vitals i les emergències, podrà portar-se a terme la redistribució d'efectius en l'àmbit o el sector corresponents, d'acord amb el que preveu la disposició addicional cinquena del Reial Decret 118/1991, de 25 de gener. No obstant això, es tendirà igualment a la reconversió i la integració de les actuals places en la nova estructura impulsada pel Sistema d'Atenció Sanitària Urgent (SASU).  
DISPOSICIONS FINALS  
Primera  
El desplegament i l'execució d'aquesta ordre correspondrà als diferents òrgans de la Conselleria de Sanitat que resulten competents en la matèria, en especial per habilitar els diferents procediments d'integració del personal dels serveis d'urgències afectes en els equips d'Atenció Primària i d'acoblament intern en l'àmbit del SEU/SAMU, després de l'autorització i, si escau, la conversió de les places d'origen del personal de les unitats suprimides.  
Segona  
Aquesta ordre vigirà des de la publicació en el Diari Oficial de la Generalitat Valenciana.  
València, 26 de febrer de 1997.- El conseller de Sanitat: Joaquín Farnós Gauchía.


Còpia Permalink ELI